Аҟәа. Абҵарамза 25, 2022 шықәса. Аԥсныпресс. Урыстәылатәи Афедерациа Аҳәынҭқарратә Дума аҿы Аԥсны ахаҭарнакцәа алархәны Аԥсни Урыстәылеи рыбжьара атуризм аусхкы аҿы аусеицура иадҳәалоу азҵаарақәа жәпакы рылацәажәара мҩаԥысит, ҳәа Аԥсныпресс ахь адырра ҟанаҵеит Аԥсны атуризм Аминистрра апресс-маҵзура.
Аиԥылара рхы аладырхәит Урыстәылатәи Афедерациа Аҳәынҭқарратә Дума ахантәаҩы ихаҭыԥуаҩцәа Владислав Даванкови Шолбан Кара-ооли, атуризми атуристтә инфраструктура аҿиареи рзы Аҳәынҭқарратә Дума Аилак ахантәаҩы Сангаџьи Тарбаев, Аԥсны Аҳәынҭқарра Жәлар Реизара-Апарламент адепутат, аҳәынҭқарратә зинтә политикеи атәылахьчареи амилаҭтә шәарҭадареи рзы апарламенттә Еилакы алахәыла Адгәыр Ҳаразиа, Аԥсны атуризм аминистр Ҭеимураз Хишба.
Аиԥылара Урыстәылатәи Афедерациа Афедералтә еизара Аҳәынҭқарратә Дума ахантәаҩы Виачеслав Володин Аԥсныҟа иаара аԥхьа Аҳәынҭқарратә Дума ахантәаҩы ихаҭыԥуаҩцәа Шолбан Кара-ооломи Владиславом Даванкови раԥшгарала имҩаԥысит.
Аиԥылара аҿы Аԥсны атуристтә усхкы аҿиара, иарбоу аусхкы аинвестициақәа ралагалара, Аҟәатәи аҳаирбаӷәаза аусура аларгара, урыстәыла-аԥснытәи аҳәынҭқарратә ҳәаа ахысра арежим армариара, уҳәа ирыдҳәалаз азҵаарақәа жәпакы ирылацәажәеит.
Урыстәылатәи аган имҩаԥысраны иҟоу Виачеслав Володин Аԥсныҟа иусуратә ҭаара аҳәаақәа ирҭагӡаны, атуризм аусхкы аҿы Аԥсни Урыстәылеи русеицура ахырхаҭақәа ралкаара акыр аҵак ду аҵоуп.
Аиԥылара аҿы ишазгәаҭаз ала, Урыстәылаеи Аԥсни ртәылауаа рыла аиҭанеиааира азы аҳәаанырцәтәи атәылауаҩшәҟәқәа рхархәара хымԥадатәны иҟам.
Аԥсны Жәлар Реизара-Апарламент адепутат Адгәыр Ҳаразиа урыстәылатәи иколлегацәа иҭабуп ҳәа реиҳәеит аиԥыларазы, иара убас Аԥсни Урыстәылеи рыжәларқәа акыр шықәса инеиԥынкыланы аимабзиаратә аизыҟаазашьақәеи, еиуеиԥшым аусхкқәа рҿы аҩганк еицырзыфеидоу аусеицура рыбжьоуп ҳәа иазгәеиҭеит.
«Ҳара иҳабжьоу аҳәаа ҿыцгас иҟаҵаны аҽеиҟәыҭхара алҳмыршароуп. Аԥсни Урыстәылеи аҳәаа ахьчара азы аиқәшаҳаҭра анрыбжьарҵоз, урыстәылатәи аҳәаахьчаҩцәа Ԥсоу аӡиас ала ицо аҳәаа аҿы игылазаауеит ҳәа акәӡам ишарбаз, урҭ Егры аӡиас ала Қырҭтәылеи Аԥсни ирыбжьоу аҳәаа аҿы игылазаауеит ҳәа акәын уи иарбаз. Аха аус аҿы ус акәымхеит. Убасҵәҟьа иҟалеит аҳазылхра азы аиқәшаҳаҭра аганахьалагьы», - ҳәа иҳәеит иара.
Аԥсны Жәлар Реизара-Апарламент адепутат аҩҳәынҭқаррак рыбжьара, атуризм аусхкы уахь иналаҵаны, аҩганк рзы ифеидоу аизыҟазаашьақәа анаҩстәи рыҿиара дадгылоит ҳәа иазгәеиҭеит.
Уи иажәақәа рыла, асовет аамҭақәа рзы хра злоу аҟазшьа змоу аусқәа маҷымкәа иҟаҵан. Аԥсны акурортқәа рыхьӡ-рыԥша ахара инаҩуан. «Сара сгәаанагарала, усҟан иҟаҵаз хра злоу аусқәа, иахьа ирхынҳәтәуп. Аԥсни Урыстәылеи ахаангьы еизааигәаз ҳәынҭқаррақәан», – ҳәа иҳәеит Адгәыр Ҳаразиа.